Gæsterne flygter fra torvets cafeer. Situationen er uholdbar, lyder det fra flere restauratører.

Annonce

Stemningen på Klostertorvet er i øjeblikket på kogepunktet. Restauratørerne må dagligt ringe efter politiet, fordi vold og uro på torvet får gæsterne til at forlade både mad, drikke og regning. De ansatte føler sig også truet.

Torvets tre restauratører og en forretningsdrivende mener, at situationen på Klostertovet er ude af kontrol. De oplever alle vold, truende adfærd og uro hver dag.

En af restauratørerne er Per Drejer, som ejer Ministeriet og Cafe Smagløs.

Adskillige gange om ugen bliver nogle af hans kunder generet så meget af fulde eller stofpåvirkede personer, som hænger ud på torvet, at de i hast forlader stedet.

»Enten går kunderne bare fra mad og drikke uden at betale, eller også beder de om at få pengene tilbage - og det får de. Jeg kan godt forstå, at de ikke føler sig godt tilpas,« siger cafeejeren.